ITEL วิ่งต่อ 4% ทะลุเป้า 4.88 บ. โบรกอัพกำไรปี 64 โตแตะ 250 ลบ.
ITEL แรงต่อ 4% ทะลุราคาเป้า 4.88 บ. ฟากโบรกอัพกำไรปี 64 โตแตะ 250 ลบ. โดยล่าสุดอยู่ที่ระดับ 4.98 บาท บวก 0.20 บาท หรือ 4.18% ด้วยมูลค่าการซื้อขาย 259.71 ล้านบาท
26 ส.ค. 2564

ผู้สื่อข่าวรายงานว่า ราคาหุ้น บริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 15.13 น. อยู่ที่ระดับ 4.98 บาท บวก 0.20 บาท หรือ 4.18% สูงสุดที่ระดับ 5.05 บาท ต่ำสุดที่ระดับ 4.78 บาท ด้วยมูลค่าการซื้อขาย 259.71 ล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ ปรับกำไรสุทธิขึ้นเป็น 250 ล้านบาท หลังคาดค่าใช้จ่ายทางการเงินมีโอกาสปรับลงจากการนำเงินที่ได้จากการแปลงสภาพไปชำระเจ้าหนี้ ขณะที่แนวโน้มผลดำเนินงานปี 65 คาดเติบโตแตะ 330 ล้านบาท เพิ่มขึ้น 32.2% จากปีก่อน ภายใต้สมมติฐานรายได้รวมคาดโต 23.8% จากปีก่อน บวกกับค่าใช้จ่ายทางการเงินที่ลดลงต่อและเพื่อสะท้อนต่อจำนวนหุ้นที่คาดจะเพิ่มขึ้นจากการใช้สิทธิแปลงสภาพทั้ง ITEL-W2 และ ITEL-W3
เบื้องต้นทางฝ่ายประเมินจำนวนหุ้นสิ้นปี 64 และปี 65 จะอยู่ที่ 1,250 ล้านหุ้น และ 1,350 ล้านหุ้นตามลำดับ ซึ่งส่งผลทำให้ราคาพื้นฐานปี 65 ใหม่ปรับเพิ่มเป็น 4.88 บาท ทั้งนี้ ณ ราคาหุ้นปัจจุบันพบว่ายังมีส่วนต่างจากราคาพื้นฐาน ทางฝ่ายจึงปรับเพิ่มคำแนะนำเป็น “ทยอยซื้อ” จากเดิม “ถือ”